**Likumprojekta “Grozījumi Administratīvo teritoriju un apdzīvoto vietu likumā”
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2017. gada 31. oktobra sēdes (prot. Nr. 53, 30. §) protokollēmuma “Informatīvais ziņojums “Par mazo ciemu nosaukumu saglabāšanas jautājumiem”” 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | No 6319 Valsts adrešu reģistrā uz 2018. gada 1. janvāri reģistrētajiem ciemiem 4880 ciemi neatbilst Administratīvo teritoriju un apdzīvoto vietu likuma (turpmāk – likums) 11. pantā noteiktajam par ciemu statusu – nav koncentrēta apbūve, nav noteiktas ciema robežas pašvaldības teritorijas plānojumā. Savukārt, atceļot šīm apdzīvotām vietām ciema statusu, tiks grauta ierastā adresācijas sistēma, un, grozot adreses, tiks radīts papildus administratīvais slogs novada pašvaldībām un Valsts adrešu reģistram, kā arī veidosies neērtības minēto ciemu iedzīvotājiem. Šāda situācija ir izveidojusies tāpēc, ka, likumā nosakot ciema statusa normas, (koncentrēta apbūve, ciema robežas iezīmētas pašvaldības teritorijas plānojumā) netika ņemta vērā vēsturiski veidojusies ciemu faktiskā situācija un veikto pētījumu par ciemiem secinājumi, jo ciemi Latvijā ir ļoti atšķirīgi pēc iedzīvotāju skaita, infrastruktūras objektu esamības, apbūves blīvuma, apdzīvotības rakstura un citām raksturojošām pazīmēm. Ņemot vērā ciemu dažādību vairākas pašvaldības, piemēram, Līvānu novada, Krāslavas novada, Preiļu novada, Dundagas novada, Vecumnieku novada, Balvu novada u.c. novada teritorijā ir nodalījušas divu veidu ciemu grupas – ciemi, kuriem ir noteiktas robežas un kuri atbilst Administratīvo teritoriju un apdzīvoto vietu likuma 11. panta prasībām (turpmāk – kompaktas apbūves ciemi), kā arī lauku teritorijas daļas, kurām ir vienots nosaukums, bet nav koncentrēta apbūve un teritorijas plānojuma grafiskajā daļā iezīmētas robežas (turpmāk – adresācijas ciemi). Adresācijas ciemi ir viena no novada kultūrvēsturiskajām vērtībām, kas saglabājama nākamajām paaudzēm, kā arī, kas kalpo par adrešu sistēmas elementu, tiek lietoti sociālajā vidē un kalpo kā identifikators, pēc kura orientējas novadā, ko izmanto palīdzības dienesti, kā arī cilvēki ikdienas saziņā. Adresācijas ciemus pašvaldības nesaistīta ar normatīvajos aktos noteiktajiem teritorijas izmantošanas nosacījumiem un apgrūtinājumiem, kas izriet no ciemu statusa, bet pielieto tiesību normas, kas attiecas uz lauku apvidus teritorijām (teritorijas ārpus pilsētām un ciemiem).Ministru kabineta 2017. gada 31. oktobra sēdes (prot. Nr. 53, 30. §) protokollēmuma “Informatīvais ziņojums “Par mazo ciemu nosaukumu saglabāšanas jautājumiem”” 2. punktā dots uzdevums Vides aizsardzības un reģionālās attīstības ministrijai līdz 2018. gada 31. martam sadarbībā ar Aizsardzības ministriju, Tieslietu ministriju un Latvijas Pašvaldību savienību sagatavot un iesniegt izskatīšanai Ministru kabinetā normatīvā akta projektu par grozījumiem Administratīvo teritoriju un apdzīvoto vietu likuma ciema statusa normās, kuri nerada papildu administratīvo slogu, sakārto likuma normas atbilstoši pašvaldību praksē jau izmantotajam risinājumam un nodrošina mazo ciemu nosaukumu saglabāšanu. Atbilstoši Ministru kabineta dotajam uzdevumam un jau **ilggadīgai vairāku pašvaldību pielietotajai praksei** likumprojektā “Grozījumi Administratīvo teritoriju un apdzīvoto vietu likumā” (turpmāk – likumprojekts) ierosinātās ciema statusa normas paredz divu veidu ciemus:1. **kompaktas apbūves ciems**– esoša vai plānota apdzīvota vieta ar kompaktu apbūvi un pilsētvidei raksturīgiem elementiem (ielas, centralizēta ūdensapgāde un kanalizācija), šādam ciemam novada teritorijas plānojumā nosaka ciema teritorijas robežas, kā arī novada dome nosaka ciemā ietilpstošās adreses un ciema nosaukumu;
2. **adresācijas ciems**– vēsturiski izveidota apdzīvota vieta ar kompaktu vai izklaidu apbūvi, bez pilsētvidei raksturīgiem elementiem, kurai novada teritorijas plānojumā nenosaka robežas. Šādam ciemam novada dome nosaka ciema nosaukumu un ciemā ietilpstošās adreses, bet ciema statuss kalpo tikai adresācijas sistēmai.

Kompaktas apbūves ciemos likumprojekts paredz piemērot Aizsargjoslu likumā ciemiem paredzētās aizsargjoslu normas, bet adresācijas ciemos likumprojekts paredz piemērot normatīvajos aktos par teritorijas plānošanu, aizsargjoslu noteikšanu, būvniecību, nekustamā īpašuma objektu apgrūtinājumu un nekustamā īpašuma lietošanas mērķu noteikšanu, kadastrālo uzmērīšanu, kadastra objektu reģistrāciju, kā arī par saimnieciskās darbības veikšanu lauku apvidus teritorijām noteiktās prasības. Ja ciema statuss apdzīvotai vietai atcelts, tad bijušā ciema nosaukuma izmantošanu nosaka normatīvie akti vietvārdu informācijas jomā.Šāds ciema statusa regulējums sakārtos likuma normas atbilstoši pašvaldību praksē jau izmantotajam risinājumam, nodrošinās mazo ciemu nosaukumu saglabāšanu un neradīs papildus administratīvo slogu pašvaldībām un Valsts adrešu reģistram, masveidā grozot adreses saistībā ar ciema statusa atcelšanu 4880 apdzīvotām vietām.Lai sakārtotu ciemu sistēmu novados, likuma pārejas noteikumus paredzēts papildināt ar normu, ka apdzīvotai vietai, kas atbilst adresācijas ciema kritērijiem, bet ciema statuss ir atcelts, novada dome līdz 2020. gada 31. decembrim var pieņemt lēmumu par ciema statusa atjaunošanu. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts zemes dienests, Latvijas Ģeotelpiskās informācijas aģentūra, Latvijas Pašvaldību savienība. |
| 4. | Cita informācija | Veiktas konsultācijas par likumprojektu Dundagas un Līvānu novadu pašvaldībās.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Novada pašvaldību iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nodrošinās, ka novada pašvaldībām un Valsts adrešu reģistram nebūs jāveic izmaiņas adresācijas sistēmā, līdz ar to neveidosies papildus administratīvais slogs attiecībā uz 4880 apdzīvoto vietu statusa maiņu un nebūs neērtības minēto ciemu iedzīvotājiem saistībā ar adreses grozīšanu. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saistītajos tiesību aktos jāveic redakcionāli grozījumi aizvietojot vārdu “ciems” ar vārdiem “kompaktas apbūves ciems”, kas saskaņā ar Ministru kabineta 2009. gada 3. februāra noteikumu Nr. 108 “Normatīvo aktu sagatavošanas noteikumi” 3.1punktu veicami vienlaikus ar attiecīgo normatīvo aktu grozījumiem pēc būtības.  |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | Nav.  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts 2018. gada 2. janvārī ievietots ministrijas tīmekļvietnē: [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Šī sadaļa tiks aizpildīta pēc likumprojekta sabiedriskās apspriešanas pabeigšanas. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības, Valsts zemes dienests, Latvijas Ģeotelpiskās informācijas aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Vides aizsardzības un reģionālās attīstības ministrs K. Gerhards

Pīlēģis, 67026530

arvids.pilegis@varam.gov.lv